**Vraja**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seara, ciorile se-ntorc,

nimeni nu ştie de unde,

multe, negre, vorbăreţe,

roluri părând să înveţe.

Or fi ciorile măicuţe

– fete fără de noroc?

asta mă-ntrebam aseară

singură, aşa-ntr-o doară.

Unele mai obosite

pe antene poposesc,

parcă-s note-n portative,

muzicale, emotive…

Altele, în parc ascunse,

stau pe ramuri nemişcate,

voind somnul să le poarte

în visare, peste noapte.

Una pare că visează,

tot suspină şi oftează...

Ea-i prezintă unui Paşă,

rochii negre din mătase.

El îi cere să-l iubească

și nunta s-o hotărască.

Ea-l întreabă, temerară:

crezi în dragostea fugară?

Vreau să-ţi dăruiesc palate,

inele cu nestemate,

aurul ce am adunat,

numai ia-mă de bărbat.

Vai, de stol m-am răzleţit,

sufletul ţi-am dăruit,

și ţi-aş fi alăturea,

dar nu stă-n puterea mea!

Mâine-n zori, la mânăstire,

stareţa va da de ştire

că o maică a plecat

și-n cioară s-a transformat.

Stai, îţi pun un văl pe faţă,

că „nevoia ne învaţă!“...

nimeni n-o să reuşească,

în deşert, să te găsească.

Se trezeşte mica cioară,

simte-n suflet primăvară…

Aripile îşi întinde,

orizontul îl cuprinde,

vede stolul ei în zare

și-l priveşte, visătoare.

Inima-i în piept tresare,

paşa, demn, ţine-a ei cale,

călărindu-şi albul cal,

flutură un negru voal.

El îi pune-n plisc o floare

și-o sărută cu ardoare.

Vraja este spulberată:

ține-n braţe-o mândră fată.